ORDE do 8 de setembro de 2008 pola que se establecen as bases reguladoras para a concesión, en réxime de concorrencia competitiva, de axudas en materia de traballo en igualdade das mulleres de Galicia.
CONSELLERÍA DE TRABALLO — III. OUTRAS DISPOSICIÓNS — 15/09/2008

A Constitución española no seu artigo 9.2º establece que corresponde aos poderes públicos promover as condicións para que a liberdade e a igualdade do individuo e dos grupos en que se integra sexan reais e efectivas, remover os atrancos que impidan ou dificulten a súa plenitude e facilitar a participación de todos os cidadáns na vida política, económica e social.
Así mesmo, no seu artigo 14 a Constitución española recoñece que os españois son iguais ante a lei, sen que poida prevalecer discriminación ningunha por razón de nacemento, raza, sexo, relixión, opinión, ou calquera outra condición ou circunstancia persoal ou social.
No que atinxe á Comunidade Autónoma de Galicia, o artigo 4 da Lei orgánica 1/1981, do 6 de abril, do Estatuto de autonomía de Galicia, sinala que corresponde aos poderes públicos galegos promover as condicións para que a liberdade e igualdade do individuo e dos grupos en que se integra sexan reais e efectivas, remover os atrancos que impidan ou dificulten a súa plenitude e facilitar a participación dos galegos na vida política, económica, cultural e social.
Atendendo a estes mandatos, elaborouse a Lei 2/2007, do 28 de marzo, do traballo en igualdade das mulleres de Galicia, na que se pretende, en desenvolvemento das competencias asumidas pola Xunta de Galicia conforme o Estatuto e a Lei orgánica 3/2007, do 22 de marzo, para a igualdade efectiva de mulleres e homes, ir un paso máis aló. Así, a consecución da inserción laboral en clave de igualdade laboral convértese nunha das claves para facer efectivo o principio de igualdade de trato e de oportunidades entre mulleres e homes, xa que este é un dos ámbitos onde, ata o de agora, foi máis visible a desigualdade.
Dentro das medidas que a lei establece co fin de alcanzar os seus obxectivos, inclúese ao longo do seu articulado un mandato ao departamento da Xunta de Galicia competente en materia de traballo para que poña en funcionamento unha serie de axudas, subvencións e medidas de apoio en relación coa implantación de plans de igualdade, fomento da eliminación da infrarrepresentación feminina e de establecemento de plans de programación do tempo na cidade.
O Decreto 536/2005, do 6 de outubro, modificado polo Decreto 14/2008, do 7 de febreiro, establece a estrutura orgánica da Consellería de Traballo, e no seu artigo dispón que a Dirección Xeral de Relacións Laborais levará a cabo as competencias da comunidade autónoma en materia laboral.
Por todo o exposto, consultado o Consello Galego de Relacións Laborais, en uso das facultades que teño atribuídas e para a debida aplicación dos créditos orzamentarios para o fin que foron establecidos,
DISPOÑO:
Capítulo I
Obxecto, ámbito de aplicación e financiamento
Artigo 1º.-Obxecto.
Esta orde ten por obxecto establecer as bases reguladoras da concesión das axudas dirixidas ao fomento da implantación de plans de igualdade, para a eliminación da infrarrepresentación feminina e para o fomento de plans de programación do tempo na cidade en pequenas e medianas empresas (Pemes).
Para os efectos desta orde, considérase Peme a empresa que empregue menos de 250 traballadores e traballadoras e que non supere os 50 millóns de euros de volume de negocio anual ou o seu balance anual sexa inferior a 43 millóns de euros.
Artigo 2º.-Actuacións e gastos subvencionables.
As actuacións subvencionables desagréganse nas seguintes liñas de actuación:
Liña I: axudas para a implantación de plans de igualdade nos termos e nos ámbitos definidos na Lei 2/2007 de traballo en igualdade das mulleres de Galicia tanto de xeito voluntario como en cumprimento da obriga establecida nun convenio colectivo de ámbito superior á empresa, polo tanto, non será de aplicación ás empresas coa obriga legal de implantar plans de igualdade, segundo o establecido no artigo 45.2º da Lei orgánica 3/2007, do 22 de marzo.
Liña II: axudas para actuacións tendentes á eliminación da infrarrepresentación feminina nos ámbitos laborais ocupados predominantemente por homes.
Liña III: axudas para o fomento de plans de programación do tempo na cidade.
Artigo 3º.-Financiamento.
A concesión das axudas previstas nesta orde estará suxeita á existencia de crédito orzamentario e realizarase con cargo ás aplicacións que a seguir se relacionan:
Liña I, aplicación 16.04. 324A 474.1, código de proxecto 2008/00548 da Dirección Xeral de Relacións Laborais, por importe total de cen mil euros (100.000 ).
Liña II, aplicación 16.04.324A 771.0, código de proxecto 2008/00581 da Dirección Xeral de Relacións Laborais, por importe total de douscentos cincuenta mil euros (250.000 ).
Liña III, aplicación 16.04.324A 474.2, código de proxecto 2008/00549 da Dirección Xeral de Relacións Laborais, por importe total de cen mil euros (100.000 ).
Capítulo II
Axudas para a implantación de plans de igualdade
Artigo 4º.-Beneficiarias.
Serán beneficiarias das axudas da liña I desta orde as empresas que teñan domicilio social en Galicia ou con axencia, sucursal, delegación ou calquera outra representación en Galicia.
No caso de non ter o domicilio social na Comunidade Autónoma galega, deberán cumprir o requisito de ter contratado un mínimo dun 10% do seu persoal en Galicia e, cando menos, unha persoa.
Ademais destes requisitos, deberán estar nalgún dos supostos seguintes:
a) Empresas que implanten dun xeito voluntario un plan de igualdade nos termos exixidos, nos artigos 9 e 10 da Lei 2/2007, do 28 de marzo, do traballo en igualdade das mulleres de Galicia, para os plans legalmente obrigatorios.
Para estes efectos, enténdese voluntaria a implantación do plan, aínda que sexa obrigatoria para a empresa, cando a empresa o pactase coa representación legal dos traballadores e traballadoras.
b) Empresas que implanten, en cumprimento de obriga establecida nun convenio colectivo de ámbito superior á empresa, un plan de igualdade nos termos exixidos nos artigos 9 e 10 da Lei 2/2007, do 28 de marzo, do traballo en igualdade das mulleres de Galicia, para os plans legalmente obrigatorios.
Artigo 5º.-Actividades subvencionables.
Para os efectos desta orde, e polo que respecta á liña I, terán a consideración de gastos subvencionables os que a seguir se relacionan:
a) Realización de estudos, análises ou diagnósticos da realidade da empresa desde a perspectiva de xénero, que incluirán necesariamente os seguintes aspectos: avaliación dos postos de traballo, categorías profesionais, xornada laboral e un estudo da estrutura salarial e extrasalarial.
b) Asistencia a cursos de formación en materia de igualdade do persoal directivo e/ou mandos intermedios da empresa, así como daquel persoal que forme parte dos órganos de igualdade que se creen para o desenvolvemento do plan.
c) Os salarios netos derivados da contratación de persoal con especialización en igualdade para o asesoramento na implantación ou na aplicación dun plan de igualdade.
d) Os gastos derivados da contratación de empresa ou entidade externa especializada en igualdade para o asesoramento na implantación ou na aplicación dun plan de igualdade.
Artigo 6º.-Contía das axudas.
A contía das axudas previstas alcanzará ata o 75% dos gastos necesarios para a súa realización nas actividades previstas nas letras a) e b) do artigo anterior, ata un máximo de 3.000 euros para a) e 1.000 euros/persoa para b), por entidade beneficiaria.
Se se trata das actividades previstas na letra c), a axuda alcanzará ata o 25% do salario neto cun máximo de 250 euros/mes por persoa contratada, referidos ao ano en curso, e unicamente mentres persista este asesoramento. Ás empresas, con domicilio social en Galicia, cuxo plan de igualdade comprenda a totalidade dos centros de traballo desta, incluídos os centros de fóra da comunidade autónoma, aumentarase ata o 50% do salario neto cun máximo de 500 euros/mes por persoa contratada.
No suposto de empresas de menos de 50 traballadores/as a axuda alcanzará ata o 50% cun máximo de 500 euros/mes por persoa contratada. Ás empresas de menos de 50 traballadores/as, con domicilio social en Galicia, cuxo plan de igualdade comprenda a totalidade dos centros de traballo desta, incluídos os centros de fóra da comunidade autónoma, aumentarase ata o 100% do salario neto cun máximo de 1.000 euros/mes por persoa contratada.
No caso de actividades previstas na letra d) do artigo 5 desta orde, a axuda acadará ata o 20% dos gastos de contratación, cun máximo de 3.000 euros. Ás empresas, con domicilio social en Galicia, cuxo plan de igualdade comprenda a totalidade dos centros de traballo desta, incluídos os centros de fóra da comunidade autónoma, a porcentaxe alcanzará ata o 30%, cun máximo de 9.000 euros.
No suposto de empresas de menos de 50 traballadores/as a axuda alcanzará ata o 30%, cun máximo de 9.000 euros. Ás empresas de menos de 50 traballadores/as, con domicilio social en Galicia, cuxo plan de igualdade comprenda a totalidade dos centros de traballo desta, incluídos os centros de fóra da comunidade autónoma, a porcentaxe alcanzará ata o 50%, cun máximo de 12.000 euros.
Capítulo III
Axudas para actuacións tendentes á eliminación da infrarrepresentación feminina nos ámbitos laborais ocupados predominantemente por homes
Artigo 7º.-Beneficiarias.
Serán beneficiarias das axudas da liña II desta orde as empresas que teñan domicilio social en Galicia ou con axencia, sucursal, delegación ou calquera outra representación en Galicia, sempre que, pola súa vez, contratasen un mínimo dun 10% do seu persoal en Galicia e, cando menos, unha persoa, e que no momento da solicitude conten cun máximo do 10% de mulleres no seu cadro de persoal, sempre que concorran os requisitos seguintes:
Que se trate dun sector de actividade en que sexa habitual a infrarrepresentación laboral feminina.
Que a empresa se comprometa a incrementar a porcentaxe de representación feminina, ben por incluíla no seu plan de igualdade ou ben por propia iniciativa.
Artigo 8º.-Actividades subvencionables.
Para os efectos desta orde, e polo que respecta á liña II, terán a consideración de gastos subvencionables os custos da adaptación das instalacións ou medios materiais da empresa para adecuala ás novas necesidades resultantes da contratación de mulleres.
Artigo 9º.-Contía das axudas.
A contía das axudas previstas na liña II alcanzará ata o 70%, ata un máximo de 8.750 euros por entidade beneficiaria, dos gastos necesarios para a realización das actuacións consideradas como subvencionables, no suposto de que o compromiso de contratación supoña un incremento de entre un 5% e un 10% da representación femenina da empresa, cun mínimo dunha traballadora, se se trata de empresas de menos de 50 traballadoras e traballadores, ou se contrata un mínimo de 4 traballadoras no caso de empresas de máis de 50 traballadores e traballadoras.
A contía das axudas previstas na liña II alcanzará ata o 100%, ata un máximo de 12.500 euros por entidade beneficiaria, dos gastos necesarios para a realización das actuacións consideradas como subvencionables, no suposto de que o compromiso de contratación supoña un incremento de máis do 10% da representación feminina da empresa, cun mínimo de dúas traballadoras, se se trata de empresas de menos de 50 traballadoras e traballadores, ou se contrata a un mínimo de 6 traballadoras no caso de empresas de máis de 50 traballadores e traballadoras.
No suposto de empresas de menos de 50 traballadores e traballadoras a axuda alcanzará como mínimo o 50%, co límite máximo de 12.500 euros.
Capítulo IV
Axudas para o fomento de plans de programación do tempo na cidade
Artigo 10º.-Beneficiarias.
Serán beneficiarias das axudas da liña III desta orde as Pemes que teñan domicilio social en Galicia ou con axencia, sucursal, delegación ou calquera outra representación en Galicia, sempre que, pola súa vez, contratasen un mínimo dun 10% do seu persoal en Galicia e, cando menos, unha persoa.
Artigo 11º.-Actividades subvencionables.
Para os efectos desta orde, e polo que respecta á liña III, terán a consideración de gastos subvencionables os salarios netos derivados da contratación de persoas desempregadas para facilitar a adaptación da organización e horarios da empresa aos horarios da cidade, entendendo por tales horarios de cidade os de colexios, gardarías, residencias e demais centros ou institucións que favorezan a conciliación da vida familiar e laboral.
Artigo 12º.-Contía das axudas.
A axuda alcanzará o 50% do salario neto da traballadora ou traballador contratado, cun máximo de 500 euros/mes, referidos ao ano en curso, e manteranse unicamente mentres a empresa manteña a adaptacion ou ampliación dos horarios de apertura equivalente aos horarios da cidade ou o revezamento dos traballadores e traballadoras incluídos na epígrafe anterior.
Capítulo V
Competencia e procedemento
Artigo 13º.-Competencia.
A competencia para coñecer e resolver as solicitudes de subvencións previstas nesta orde, por delegación do/a conselleiro/a de Traballo, corresponderalle á persoa titular da Dirección Xeral de Relacións Laborais.
Artigo 14º.-Solicitudes, prazo e documentación.
1. Solicitudes.
As solicitudes de axudas e subvencións recollidas nas distintas liñas desta orde terán carácter retroactivo ao 1 de xaneiro de 2008 e deberán formalizarse por separado para cada unha destas liñas, debendo dirixirse ao órgano competente para resolver (Dirección Xeral de Relacións Laborais, Consellería de Traballo, edificios administrativos San Lázaro, s/n, andar 0, 15781 Santiago de Compostela), directamente ou a través de calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
A presentación da solicitude de subvención comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, segundo o establecido no artigo 20.3º da Lei 9/2007, do 13 de xuño, de subvencións de Galicia.
Non obstante, a persoa ou entidade solicitante poderá denegar expresamente o consentimento, debendo presentar entón a certificación nos termos previstos regulamentariamente.
De conformidade cos puntos 3 e 4 do artigo 13 da Lei 4/2006, do 30 de xuño, de transparencia e boas prácticas na Administración pública galega, e no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a consellería publicará as subvencións concedidas ao abeiro desta orde, segundo o establecido no artigo 15 da Lei 9/2007, no Diario Oficial de Galicia, na súa páxina web oficial e nos rexistros públicos referidos, con expresión da entidade beneficiaria, a contía e a súa finalidade, na forma que determine o órgano competente, polo que as entidades solicitantes destas axudas, xunto coa presentación da documentación necesaria, na continuación do anexo I, incluirán unha declaración pola que autorizan expresamente o tratamento necesario dos referidos datos, sempre con respecto ao establecido na Lei orgánica 15/1999, do 13 de decembro,
de protección de datos de carácter persoal.
Así mesmo, segundo o establecido no artigo 14.2º da Lei 9/2007, as persoas interesadas poderán consultar esta orde e obter os impresos necesarios na páxina web da Consellería de Traballo.
2. O prazo para a presentación de solicitudes de axudas será dun mes, contado a partir do día seguinte ao da publicación desta orde no DOG.
O prazos previstos nesta orde por meses, computarase de data a data, e comezarán a contar desde o día seguinte ao da publicación ou ao do remate do prazo de presentación de solicitudes e entendendo como último día do prazo o correspondente ao mesmo ordinal do día de publicación ou de remate do prazo de presentación. Se no mes do vencemento non houbese día equivalente ao inicial do cómputo, entenderase que o prazo expira o último do mes e, se o último día do prazo fose inhábil, entenderase prorrogado ao primeiro día hábil seguinte.
3. As solicitudes presentaranse no modelo que figura como anexo I desta orde, e deberán ir acompañadas da documentación xenérica e específica que a seguir se relaciona:
3.1. Documentación xenérica:
-Impreso de solicitude, anexo I desta orde.
-Modelo de declaración xurada do anexo I desta orde.
-Fotocopia compulsada da tarxeta acreditativa do número de identificación fiscal da entidade solicitante.
-Fotocopia compulsada do documento nacional de identidade da persoa ou persoas que teñan a representación legal.
-Documentación acreditativa do domicilio social da empresa e relación dos centros de traballo a que afecta a medida solicitada.
-Orzamento detallado dos gastos para os cales se solicita a subvención, cuantificado economicamente en todas as súas epígrafes.
-Documentación acreditativa de ter contratado traballadores/as na Comunidade Autónoma de Galicia coas porcentaxes e condicións requiridas nesta orde.
-Copia dos documentos TC2 da empresa solicitante, referidos ao mes inmediatamente anterior á presentación da solicitude.
-Relación do número de homes e mulleres que traballan na empresa, por grupos ou categorías profesionais, incluíndo o persoal de alta dirección.
-Balance e conta de perdas e ganancias da entidade solicitante do último exercicio pechado anterior á data da solicitude.
-Ficha de solicitude de transferencia bancaria segundo o anexo III desta orde.
-Declaración do conxunto de todas as solicitudes efectuadas ou concedidas, para un mesmo proxecto ou actividade, perante outras administracións ou outros entes públicos ou privados, nacionais ou internacionais, así como as axudas solicitadas ou concedidas sometidas ao réxime de minimis nos tres últimos anos, segundo o anexo IV desta orde.
3.2 Documentación específica:
Liña I:
-Certificado do máximo órgano de representación da empresa en que conste a vontade de adoptar un plan de igualdade ou, de ser o caso, onde se faga referencia ao convenio colectivo en que se establece para a empresa a obrigatoriedade de establecelo.
-Para as actividades da letra a) do artigo 5º, documentación que acredite a habilitación legal e a debida cualificación para a prestación do asesoramento incluíndo relación dos traballos semellantes realizados nos tres últimos anos.
-Para as actividades da letra b) do artigo 5º, memoria dos cursos para os que solicita subvención.
-Para as actividades da letra b) do artigo 5º, documentación acreditativa da condición de persoal directivo e/ou mando intermedio da empresa das persoas para as que se solicita subvención, ou de formar parte dos órganos de igualdade.
-Para os supostos b) e c) do artigo 5º, proxecto do plan de igualdade en que consten as liñas xerais deste e o resto das actividades previstas para a súa posta en funcionamento, con expresión dos medios persoais e materiais e de se inclúe ou non todos os centros de traballo da empresa.
-No suposto c) do artigo 5º, de contratación de persoal para o asesoramento, currículo ou copia cotexada do contrato de traballo.
-No suposto d) do artigo 5º, de contratación de empresa ou entidade externa, documentación que acredite a habilitación legal e a debida cualificación para a prestación do asesoramento incluíndo relación dos traballos semellantes realizados nos tres últimos anos.
Liña II:
-Memoria das actuacións materiais que se vaian realizar xustificando a súa oportunidade en virtude das novas necesidades derivadas da contratación de persoal feminino.
-Compromiso do máximo órgano de representación da empresa en que conste a vontade de contratar traballadoras no número ou porcentaxes requiridas e prazo máximo de execución dese compromiso.
Liña III:
-Memoria explicativa das accións que se van levar a cabo.
As entidades que soliciten máis dunha liña das previstas nesta orde, unicamente deberán xuntar un exemplar da documentación xenérica coa primeira das solicitudes presentadas, facendo constar tal circunstancia nas posteriores. En todo caso, todas as solicitudes deberán presentarse xunto coa documentación específica para a liña de axuda respectiva.
Artigo 15º.-Instrución.
1. O órgano instrutor dos expedientes será o Servizo de Relacións Laborais da Subdirección Xeral de Traballo, que realizará as actuacións necesarias para a comprobación dos datos en virtude dos cales se debe formular a proposta de resolución.
2. Se a solicitude non estivese debidamente cuberta ou non se achegase a documentación exixida, a unidade administrativa encargada da tramitación do expediente, de conformidade co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, requirirá a entidade interesada para que, nun prazo máximo e improrrogable de 10 días, emende a falta ou presente os documentos preceptivos coa advertencia de que, se así non o fixese, se considerará desistida da súa petición, logo de resolución, que deberá ser ditada nos termos previstos no artigo 42 da antedita lei.
3. O procedemento de concesión das subvencións recollidas nesta orde tramitarase en réxime de concorrencia competitiva, nos termos establecidos no artigo 19.1º da Lei 9/2007, do 13 de xuño, de subvencións de Galicia.
Artigo 16º.-Avaliación das solicitudes.
Unha vez instruídos os expedientes pasarán para o seu exame á comisión de avaliación que informará o órgano instrutor. Este órgano elevará a proposta á persoa titular da Dirección Xeral de Relacións Laborais, quen por delegación do/a conselleiro/a de Traballo, será quen resolverá poñendo fin á vía administrativa.
Para os efectos do disposto no parágrafo anterior, a comisión de avaliación estará formada polos seguintes membros: a persoa titular da Subdirección Xeral de Traballo, quen presidirá, o/a xefe/a do Servizo de Relacións Laborais e o/a xefe/a de sección de Relacións Laborais, que actuarán como vogais, e un/ha funcionario/a designado/a pola presidencia, que actuará como secretario/a. A dita comisión poderá adoptar validamente os seus acordos, sempre que asistan a ela a presidenta, ou persoa en que delegue, un/unha vogal e o/a secretario/a. Se por calquera causa, no momento en que a comisión de valoración teña que examinar as solicitudes, algunha das persoas que a compoñen non puidese asistir, será substituída polo/a funcionario/a que para o efecto designe a persoa titular da Dirección Xeral de Relacións Laborais.
Artigo 17º.-Criterios de avaliación.
A valoración das solicitudes presentadas, dentro de cada liña, efectuarase de acordo cos criterios e a ponderación que a seguir se relacionan:
1º Polo número de novas contratacións que se produzan ou que se comprometan como consecuencia destas accións, ata 30 puntos.
2º Pola existencia de representación de mulleres na totalidade dos grupos e categorías profesionais, incluíndo o persoal de alta dirección, correspondendo o máximo de 20 puntos á existencia dun 50% de mulleres na totalidade do persoal da empresa, o resto calcularase na proporción correspondente.
3º Polo número de mulleres beneficiarias destas accións, entendendo por tales o número de mulleres ás cales lles afecten, ben porque xa formen parte do cadro de persoal ou polas contratacións comprometidas, ata 10 puntos.
4º Pola incorporación nos plans de igualdade de medidas de apoio á inserción, permanencia e promoción laboral das mulleres en xeral e das que sofren violencia de xénero en particular, ou pola contratación de mulleres que sofren violencia de xénero, en cumprimento do establecido no artigo 36.2º da Lei 11/2007, do 27 de xullo, para a prevención e o tratamento integral da violencia de xénero, ata 10 puntos.
5º Pola utilización da lingua galega, ata 10 puntos.
6º Pola aplicación destas medidas en materia de igualdade en empresas de menos de 50 traballadores/as, 10 puntos.
7º Polo número de centros de traballo que se beneficiarán das accións destas subvencións, ata 10 puntos, que se corresponderá coa totalidade dos centros da empresa, calculándose o resto na proporción que supoña con respecto ao total de centros da empresa.
A concesión destas subvencións realízase mediante a comparación de todas as solicitudes presentadas, establecéndose unha prelación entre elas de acordo cos criterios de valoración fixados no parágrafo anterior, e adxudicarase a aquelas propostas que obtivesen maior puntuación, co límite máximo do crédito orzamentario existente para cada liña de subvencións.
Artigo 18º.-Resolución e recursos.
1. A competencia para coñecer e resolver as solicitudes previstas nesta orde corresponderalle á persoa titular da Dirección Xeral de Relacións Laborais da Consellería de Traballo por delegación do/a conselleiro/a de Traballo.
2. Logo da fiscalización da proposta polo órgano interventor da consellería, o órgano concedente ditará a correspondente resolución que se lles notificará ás entidades interesadas.
3. O prazo máximo para resolver e notificar será de tres meses. En todo caso, o antedito prazo non comenzará a computar ata que transcorra o prazo previsto para a presentación de solicitudes. Transcorrido o antedito prazo sen que se ditase resolución expresa, entenderase desestimada a solicitude, de acordo co establecido no artigo 1 e no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia, á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
4. As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo no prazo de dous meses ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa, e na Lei 30/1992, do 26 de novembro, de réxime xurídico das administracións públicas e do procedemento administrativo común.
5. De conformidade cos puntos 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública galega, e no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a consellería publicará as subvencións concedidas ao abeiro desta orde, segundo o establecido no artigo 15 da Lei 9/2007, no Diario Oficial de Galicia, na súa páxina web oficial e nos rexistros públicos referidos, con expresión da entidade beneficiaria, a contía e a súa finalidade, na forma que determine o órgano competente, polo que a presentación da solicitude leva implícita a autorización para o tratamento necesario dos referidos datos, sempre con respecto ao establecido na Lei orgánica 15/1999, do 13 de decembro, de protección de datos de carácter persoal.
Artigo 19º.-Forma de pagamento e xustificación.
1. Unha vez notificada a resolución definitiva, as entidades interesadas disporán dun prazo de dez días para a súa aceptación, transcorrido o cal sen que se producise manifestación expresa, entenderase tacitamente aceptada, segundo o artigo 21.5º da Lei 9/2007, de subvencións de Galicia.
2. O pagamento efectuarase de xeito nominativo e pagamento único, pola súa totalidade, a favor das beneficiarias e logo da acreditación dos gastos e pagamentos realizados ata o tope máximo da contía inicialmente concedida como subvención.
En todo caso, a forma de xustificación deberá aterse ao previsto no artigo 28 da Lei 9/2007, do 13 de xuño, de subvencións de Galicia.
De non achegarse con anterioridade, o pagamento das axudas quedará condicionado á presentación, na data límite do 5 de decembro de 2008, da documentación que corresponda, relacionada nos puntos seguintes:
a) Documentación xenérica:
-Documentación xustificativa para acreditar o cumprimento da finalidade para a que se concedeu a subvención segundo o tipo de axuda, no prazo, nos termos e na forma que estableza a resolución de concesión.
-No momento da xustificación total da actividade subvencionada, deberá presentarse declaración complementaria do conxunto das axudas solicitadas para a mesma actividade, tanto as aprobadas e/ou concedidas como as pendentes de resolución, das distintas administracións públicas competentes ou outros entes públicos así como as axudas solicitadas ou concedidas sometidas ao réxime de minimis nos tres últimos anos ou, de ser o caso, que non solicitou nin percibiu outras axudas ou subvencións.
b) Documentación específica:
Liña I:
-Para as actividades da letra a) do artigo 5º, factura do asesoramento e xustificante do seu pagamento.
-Para as actividades da letra b) do artigo 5º, certificación acreditativa da asistencia e superación dos cursos obxecto de subvención.
-No suposto c) do artigo 5º, de contratación de persoal para o asesoramento, copia cotexada do contrato de traballo e alta na Seguridade Social e nóminas dos meses para os que se concedeu a subvención, así como xustificantes de pagamento destas.
-No suposto d) do artigo 5º, de contratación de empresa ou entidade externa, factura do asesoramento e xustificante do seu pagamento.
Liña II:
-Facturas das obras e xustificantes do seu pagamento.
Liña III:
-Relación certificada do persoal contratado indicando a dedicación horaria, as funcións que se van realizar, e a persoa ou persoas que substitúe ou complementa, e as causas polas que se produce esa situación.
-Copia cotexada do contrato de traballo da traballadora ou traballador contratado.
-Nóminas dos meses para os que se concedeu a subvención, así como xustificantes de pagamento destas.
Non poderá realizarse en ningún caso o pagamento da subvención mentres a beneficiaria non figure ao día do cumprimento das súas obrigas tributarias -estatais e autonómicas- e da Seguridade Social, sexa debedora en virtude de resolución declarativa da procedencia de reintegro ou teña algunha débeda pendente, por calquera concepto, coa Administración da comunidade autónoma.
Capítulo VI
Obrigas, compatibilidade, seguimento e control
Artigo 20º.-Prohibicións, incompatibilidades e concorrencia.
1. A entidade solicitante non poderá atoparse incursa nas prohibicións para obter a condición de beneficiario/a sinaladas no artigo 10 da Lei 9/2007 de subvencións de Galicia, circunstancia que se xustificará mediante a declaración contida no anexo I desta orde.
2. As axudas recollidas nesta orde son compatibles coas concedidas por outros entes públicos ou privados, tendo en conta que en ningún caso o importe das subvencións ou axudas concedidas ao abeiro desta orde poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere o custo total da actividade que vaia desenvolver a persoa ou entidade beneficiaria. Non se poderán imputar os mesmos gastos aos distintos tipos de axudas previstos nesta orde.
Artigo 21º.-Obrigas das beneficiarias.
Son obrigas das entidades beneficiarias das axudas e subvencións as sinaladas no artigo 11 da Lei 9/2007, de subvencións de Galicia, en especial as seguintes:
a) Acreditar con anterioridade á proposta de resolución, así como antes das correspondentes propostas de pagamento, que se atopa ao día das súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda por ningún concepto, coa Administración pública da comunidade autónoma.
b) Realizar a actividade que fundamente a concesión da axuda ou subvención.
c) Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polos/as beneficiarios/as e, de ser o caso, a obtención concorrente de subvencións, axudas, ingresos ou recursos que financien as actividades subvencionadas. Esta comunicación deberá efectuarse tan axiña como se coñeza e, en todo caso, con anterioridade á xustificación da aplicación dada aos fondos percibidos.
d) Conservar os documentos xustificativos da aplicación dos fondos recibidos, incluídos os documentos electrónicos, mentres poidan ser obxecto das actuacións de comprobación e control.
e) O sometemento ás actuacións de control, comprobación e inspección que efectuará a Consellería de Traballo, ás de control financeiro que correspondan, se é o caso, á Intervención Xeral da comunidade autónoma, ás previstas na lexislación do Tribunal de Contas e o Consello de Contas, ou a outros órganos da Administración do Estado ou da Unión Europea, e achegar canta información lle sexa requirida no exercicio das actuacións anteriores.
Artigo 22º.-Modificación da resolución de concesión.
Toda alteración das condicións tidas en conta para a concesión das axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, nacionais ou internacionais, poderá dar lugar á modificación da resolución de concesión e, eventualmente, á súa revogación.
Artigo 23º.-Revogación e reintegro.
Procederá a revogación das subvencións, así como o reintegro total ou parcial das cantidades percibidas e a exixencia dos xuros de demora, nos casos e nos termos previstos nos artigos 32 e 33 da citada Lei 9/2007 e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia en canto non se opoña ao establecido na Lei 9/2007.
A obriga do reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Artigo 24º.-Seguimento e control.
Sen prexuízo das facultades que teñan atribuídas outros órganos da Administración, a Consellería de Traballo levará a cabo funcións de control, avaliación e seguimento das liñas de actuación.
Para realizar as ditas funcións poderanse utilizar cantos medios estean á súa disposición para comprobar, en todo momento, a aplicación das subvencións concedidas para os fins programados e o cumprimento dos requisitos exixidos nesta orde e demais normas vixentes que resulten de aplicación. Para estes efectos as beneficiarias deberán cumprir as obrigas de comprobación que se establezan nesta orde e na resolución de concesión.
As empresas que reciban unha axuda pública para a aplicación do plan de igualdade estarán obrigadas a elaborar, dentro do mes de xaneiro seguinte á finalización do ano natural en que se solicitou a axuda económica, un informe no que se poña de manifesto a evolución, durante ese período, da súa aplicación. Se non se presentase nese prazo, poderáselle conceder unha prórroga non superior a un mes e, noutro caso, procederase ao inicio do expediente de reintegro das axudas económicas concedidas para a aplicación do plan de igualdade.
Artigo 25º.-Axudas baixo condicións de minimis.
Os incentivos establecidos nesta orde quedan sometidos ao réxime de axudas de minimis, polo que non poderán exceder os límites cuantitativos establecidos no Regulamento (CE) nº 1998/2006, da Comisión, do 15 de decembro de 2006, relativo á aplicación dos artigos 87 e 88 do Tratado CE ás axudas de minimis (DOUE L 379, do 28 de decembro de 2006). Nos termos desta normativa, a axuda total de minimis concedida a unha empresa determinada non será superior a 200.000 euros durante calquera período de tres exercicios fiscais, ou a 100.000 euros cando se trate dunha empresa que opere no sector do transporte por estrada.
Disposicións adicionais
Primeira.-A Consellería de Traballo poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nos diferentes programas desta orde, agás aquelas que, de acordo co artigo 35 f) da Lei 30/1992, do 26 de novembro, de réxime xurídico das administracións públicas e do procedemento administrativo común, xa se atopen en poder da Administración actuante.
Segunda.-Apróbase a delegación de atribucións do/a conselleiro/a de Traballo na persoa titular da Dirección Xeral de Relacións Laborais, para resolver a concesión ou denegación das subvencións previstas nesta orde, para autorizar, dispoñer, recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polos seus beneficiarios, respecto das resolucións de concesión destas, ditadas por delegación do/a conselleiro/a.
Disposicións derradeiras
Primeira.-Facúltase a persoa titular da Dirección Xeral de Relacións Laborais para ditar, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.- Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de setembro de 2008.
Ricardo J. Varela Sánchez
Conselleiro de Traballo
Ver referencia pdf "17800D005P021.PDF"